कक्राझार , 13 डिसेम्बरः गोलाव सम जोबोद गोसो गुद गुद नेनानै थाबोनाय बिटिसि बिसायख'थिनि फिथाइआ मैया एबा 12 डिसेम्बरखालि हर गेजेर सिमनि गेजेराव नुजाफैबाय । बिसायख'थिनि सिगां आरो उनाव जरैबादियै बिसायख'थिनि बार बारनाय नुनो मोन्दोंमोन बिब्दि फिथाइ नुजायाखैब्लाबो नाथाय राइजोराजा भटार फोरा खावसे सोलायनाय , खावसे गोजाम थांखि आरो खावसे गोदान थांखिखौनो बोजबनानै लानाय नुनो मोनबाय । बिसायख'थिनि उन - सिगां मोनफ्रोमबो दोलोयानो जुथाय गोहो सामलायनायनि दाबि खालामनायबो नुनो मोन्दोंमोन । नाथाय फिथाइ बादियै मोनसेबो दोलोयानो बिटिआर सरकार दानो हानायसेबां मासि देरहानो हानायाव जाफुंनो हायाखिसै । मोन 40 मासिनि गेजेराव बिटिसि सरकार दानो थाखाय मोन 21 मासि गोनांथार । नाथाय नुनो मोन्दों बे खेबनि बिसायख'थियाव बिजेपि , बिपिएफ आरो इउपिपिएलआ गाव हार्सिङैनो सरकार दानो हानायसेबां मासि देरहानो हायाखिसै । बिसायख'थि फिथाइ बदियै - बिपिएफ 17 , इउपिपिएल 12 , बिजेपि 9 , जिएसपि 1 आरो कंग्रेस - एआइइउडिएफ 1 मासि देरहानो हादों । सरकार दानांगौ जायोब्ला मोनथामनि गेजेराव मोन्नैया ज' जालायनानैसो सरकार दाफुंनो हानायनि गोहो फैगोन । जुदि क्वालिसन सरकार दानायाव फैमाल जायोब्ला बे खेबयाव दिन्दां बिटिसि एसेमब्लि जानानै थानायनि मिजिं दङ । बेराफार्से क्वालिसननि बाथ्रा फैयोब्ला बे समाव बिजेपि - बिपिएफनि गेजेराव जुथाय सरकार दानायखौ जाथावै बादि नुहरो । मोनोना बिसायख'थिनि सिगांनिफ्राय एबा बिसायख'थि फोसावदिंनाय समाव बिजेपि - बिपिएफ दोलोनि गेजेराव जेरैबादियै सोंखारिलायनाय , अजद होलायनाय , गोखा - गोखै रावजों बाथ्रा बान गावनानै गाग्लोबलायनानै बिटिसि बिसायखथियाव एलाइन्स जाया होन्नानै आलादा - आलादायै बिसायख'थि गेलेदोंमोन बेनि उनाव फिन क्वालिसन जागोनखौ गोजान नुहरो । गुबुनफार्से बे रोखोमैनो गोलाव सम राजखान्थियारि सुथुर महरै राजखान्थि गेलेबोनाय बिपिएफ - इउपिपिएल क्वालिसन सरकार जागोनखौबो गोजान नुहरो । मानोना थांनाय 27 जानुवारीयाव खानाय बिटिआर रादायखौ बिपिएफआ मावफुङा होन्नानै बेनि हेंथायै बुबोबाय थादों । गुबुनफार्से बिटिआर रादाय मावफुंनायनि गासै बिबान लादों इउपिपिएल दोलोया । बिब्दिखौ नायोब्ला मोन्नै दोलोनि थांखिया गोरोबलाया । बेखायनो गोरोबलायनानै बिपिएफइउपिपिएल जुथाय सरकार दानो हानायखौ नुहरा । नाथाय बेखौबो बुंनो हायो - राजखान्थियाव जाथावै मोनबो हाबायानो गैया । हारिनि गेदेतथार स्वार्थयाव खौसे जालायनानै हाबा मावलांनायनि लामा लानायाबो जाथावै नङा । बेराफार्से गोबाङानो सावरायनो लादों बिटिआर रादाय मावफुंनायनि थागिदायाव बिजेपि - इउपिपिएलनि जुथाय सरकार जानाया गोनांथार । मानोना दासान्दि मिरु आरो राइज्यो सरकार मोननैयावबो बि जि पि दैदेन्नाय सरकार दङ । मख'नोगोनांदि बि जे पि हान्जायाबो थांनाय 3 थि बि टि सि बिसायख'थियाव सासेल' सोद्रोमा देरहानो हादोंमोनब्लाबो बे खेबनि 4 थि बि टि सि बिसायख'थियाव सा 9 सोद्रोमा देरहानो हानायजों बि टि सि ओनसोलाव गावसोरनि गोहो बांनायखौ एसेब्लाबो दिन्थिनो हादों । गुबुन फारसेथि उदालगुरि आरो बाक्सा जिल्लानि भटार राइजो राजाफओरा बि पि एफ हान्जाखौ नेवसिगारदों होनजायो मानोना बे मोननैबो जिल्लायाव बि पि एफआ मोन 3 ल मासि देरहानो हादों । बेनि गेजेराव उदालगुरिआव मोनसे 1 आरो बाक्सायाव मोन 2 । नाथाय चिरां आरो कक्राझार जिल्लानि भटार राइजो राजाफोरा बि पि एफ हान्जाखौ बजबना लादोंखौनो होनजायो मानोना चिरां जिल्लायाव मोन 5 आरो कक्राझार जिल्लायाव मोन 10 मासि देरहानानै गासै मोन 17 मासि देरहानायाव जाफुंसारनो हादों बि बि एफ हान्जाया । 
बिटिसि बिसायख'थिनि फिथाया फोसावजाबाय , मोनसेबो दोलोआ हारसिङै सरकार दानायाव गोनांथि जानाय मासि देरहानो हायाखिसै ! - बबे दोलोआ बिटिसिखौ खुंगोन ?